Upravno vijeće

Kino Edison, multimedijski centar za kulturno – turističke sadržaje

|  |  |  |
| --- | --- | --- |
|  |  |  |
|  |  |
|  |  |  |

**Z A P I S N I K**

Sa 25. sjednice Upravnog vijeća ustanove „Kino Edison, multimedijski centar za kulturno – turističke sadržaje“, održane dana 23. rujna 2024. godine, s početkom u 10,00 sati u ustanovi „Kino Edison, multimedijski centar za kulturno–turističke sadržaje“ Šetalište dr. Franje Tuđmana 13.

**PRISUTNI ČLANOVI VIJEĆA**: Ida Galović

 Sanja Zanki Pejić

 Lana Dojčinović Matovina

**OSTALI PRISUTNI**: Ivan Gojmerac, ravnatelj Ustanove

 Danijela Družak Rade

Predsjednica Upravnog vijeća otvorila je sjednicu i sve prisutne srdačno pozdravila, te konstatirala kvorum kako bi donesene odluke na sjednici bile pravovaljane. Predsjednica je za današnju sjednicu Upravnog vijeća predložila sljedeći

**DNEVNI RED:**

1. Usvajanje zapisnika sa 24. sjednice Upravnog vijeća

2. Izvještaj ravnatelja

3. Usvajanje Prijedloga rebalansa II proračuna

4. Razno

Predloženi dnevni red jednoglasno je usvojen.

**Ad 1. Usvajanje zapisnika sa 24. sjednice Upravnog vijeća**

Zapisnik sa 24. sjednice Upravnog vijeća Ustanove dostavljen je članicama Upravnog vijeća uz poziv za ovu sjednicu, kako na zapisnik nije bilo primjedbi isti je jednoglasno usvojen.

**Ad 2**. **Izvještaj ravnatelja**

Ravnatelj je Upravno vijeće izvijestio o događajima koji su se od protekle sjednice dogodili u Ustanovi i najavio neka događanja koja predstoje u radu ustanove „Kino Edison, multimedijski centar za kulturno – turističke sadržaje“. Kino „Edison“ je domaćin 33. izdanja Dana hrvatskog filma, jedne od najznačajnijih filmskih manifestacija koja će se održati od 17. do 20. listopada te su već krenule potrebne pripreme. Ravnatelj je također najavio i otvorenje ciklusa španjolskog i čileanskog filma, pa će se tako u listopadu moći uživati u kinematografiji tih dviju zemalja, a sve će biti upotpunjeno gastro i umjetničkim događanjima. Priprema se i kino program za sljedeću godinu koji se nastoji dodatno obogatiti. Također se radi i na financijskom planu Ustanove za 2025. godinu.

Dana 9. rujna 2024. Kino „Edison“ posebnim programom obilježilo je godinu dana rada od ponovnog otvorenja kada se moglo vidjeti što se sve i koliko se radilo u protekloj godini. Tom prilikom pripremljen je i poseban program za posjetitelje i sve su projekcije bile besplatne.

**Ad 3. Usvajanje Prijedloga rebalansa II proračuna**

Izvjestitelj ove točke dnevnog reda bio je ravnatelj ustanove „Kino Edison, multimedijski centar za kulturno–turističke sadržaje“. Uz poziv i ostale materijale za ovu sjednicu Upravnom vijeću dostavljen je i Prijedlog rebalansa II proračuna ustanove „Kino Edison, multimedijski centar za kulturno–turističke sadržaje“ za 2024. godinu.

Na sjednici ravnatelj je kratko izložio kako su vlastiti prihodi - porezi na robu i usluge smanjeni za 15.000,00 eura zbog toga što se naknadno ustanovilo da povrat pdv-a nije prihod Ustanove, dok su vlastiti prihodi - prihodi po posebnim propisima smanjeni za 31.980,00 eura jer se očekuje manja realizacija od naplate ulaznina.

Povećane su pomoći iz državnog proračuna za 3.000,00 eura jer je sklopljen ugovor s HAVC-om o dodjeli 23.000 eura, ranije se točan iznos nije znao.

Rashodi ustanove “Kino Edison” usklađeni su s prihodima, pa su tako rashodi po izvoru ostalih vlastitih prihoda 3.1. smanjeni za 15.000,00 eura (ti rashodi su se planirali financirati iz sredstava povrata poreza, a kako to ipak nije prihod, ne može se planirati ni financiranje iz tog dijela), a rashodi po izvoru prihodi za posebne namjene 4.7. smanjeni su za 31.980,00 eura.

Povećani su rashodi koji se financiraju iz državnog proračuna (dodjela sredstava HAVC-a) za 3.000,00 eura. Što se tiče rashoda iz izvora općih prihoda i primitaka 1.1. oni su povećani ukupno za 64.000,00 eura i to za plaće zaposlenika, financiranje materijalnih i financijskih rashoda poslovanja te za programsku djelatnost. Ukupni rashodi u drugom rebalansu sada iznose 731.129,00 eura.

Upravno vijeće jednoglasno je usvojilo Prijedlog rebalansa II ustanove „Kino Edison, multimedijski centar za kulturno–turističke sadržaje“ za 2024. godinu.

**Ad 4.** **Razno**

Pod ovom točkom dnevnog reda Sanja Zanki Pejić napomenula je kako bi s obzirom na nedavnu smrt Petra Krelje, jednog od najvažnijih hrvatskih filmskih redatelja, dokumentarista i filmskih kritičara kojeg se veže uz brojne festivale, trebalo razmisliti da se u program Dana hrvatskog filma uvrsti nešto vezano za njega.

Drugih tema za raspravu nije bilo.

Dovršeno u 10,30 sati.

Tajnica Upravnog vijeća Predsjednica Upravnog vijeća

 Danijela Družak Rade Ida Galović